Erling Bonnesen (V), 2006-04-06:
Først L 189.
Som led i kommunalreformen reduceres antallet af skatteudskrivende led fra tre til to, regionerne kan modsat amterne ikke opkræve skatter, men får sine indtægter fra staten og kommunerne.
Med dette lovforslag overføres den kommunale ejendomsskat til kommunerne.
Loven har tre formål: For det første overføres amternes grundskyld til kommunerne.
For det andet bliver København, Frederiksberg og Bornholm ligestillet med de øvrige kommuner på ejendomsskatteområdet, hvilket er helt naturligt, da disse kommuner fra 2007 ikke længere både er kommuner og amter, men for fremtiden kun skal varetage kommunale opgaver.
For det tredje harmoniseres reglerne for dækningsafgift af statslige ejendomme.
Som det er i dag, har kommunerne mulighed for at opkræve en grundskyldspromille på mellem 6 og 24, hvor amterne har en fast grundskyldspromille på 10.
Det er således helt naturligt, at de hidtidige begrænsninger på kommunernes grundskyldspromille tillægges 10 point, således at grænsen for fremtiden kommer til at ligge mellem 16 og 34.
For landbrug og skovbrug m.v. gælder særlige regler, og også denne særlige lave grundskyld omlægges, så det nuværende niveau bevares på trods af omlægningerne.
Det er afgørende for Venstre, at skattestoppet fortsat overholdes, og Venstre lægger stor vægt på, at finansieringsreformen ikke fører til et skred i skatterne på trods af de store omrokeringer i den offentlige sektor.
Venstre ser positivt på de initiativer, regeringen har taget i den forbindelse, herunder begrænsningerne i den kommunale skatteudskrivning for 2007 og reguleringen af de kommunale bidrag til regionerne i 2007, da disse initiativer sikrer, at skatten under et ikke stiger, og at skatterne holdes i ro i overgangsåret.
Det er Venstres håb, at kommunalreformen, der reducerer antallet af skatteudskrivende led, vil gøre det lettere at overholde skattestoppet i fremtiden, da flere skatteudskrivende led i sig selv kan være med til at drive skatterne i vejret.
Med lovforslaget overføres også amternes ret til at opkræve dækningsafgift af offentlige ejendomme til kommunerne, og i den forbindelse harmoniseres reglerne om kommunernes opkrævning af dækningsafgift af offentlige ejendomme.
For det første harmoniseres de regler, der gælder i Københavns, Frederiksbergs og Bornholms kommuner, med de regler, der gælder for de øvrige kommuner.
For det andet harmoniseres dækningsafgiftsreglerne for de forskellige typer af offentlige ejendomme.
I dag opkræver både amtskommunerne og kommunerne dækningsafgift af offentlige ejendomme, og den samlede sats for kommunal og amtskommunal dækningsafgift af statslige ejendommes grundværdi er dermed højere end for de øvrige offentlige ejendomme.
Med dette lovforslag beskattes statslige ejendomme på samme niveau som andre ejendomme, og de penge, staten sparer ved denne harmonisering, tilbageføres til kommunerne over bloktilskuddet.
For Venstre har det været afgørende i forhandlingerne om kommunalreformen at reducere antallet af skatteudskrivende led, og jeg er overbevist om, at det kan sikre en ensartet og effektiv drift af regionernes opgaver, at regionernes opgaver ikke skal finansieres via egne skatter, men derimod af statslige bloktilskud og bidrag fra kommunerne.
Det statslige bloktilskud fordeles til regionerne efter objektive kriterier for udgiftsbehov.
Netop fordi sundhedsvæsenet i fremtiden ikke bliver direkte afhængig af regionsskatter, sikres et stærkt offentligt sundhedsvæsen med fri, lige og gratis adgang til sundhedsvæsenet, uanset hvor i landet man bor.
Med kommunalt bidrag til finansieringen af sundhedsvæsenet sikres også, at kommunerne får en økonomisk tilskyndelse til at sikre en effektiv forebyggelsestrænings- og -plejeindsats.
Det er afgørende for Venstre, at kommunerne under et ikke får forringet deres økonomiske muligheder, og Venstre finder det derfor afgørende, at den byrdemæssige fordelings virkninger er med i beregningerne over de samlede virkninger af kommunalreformen og dermed indgår i beregningsgrundlaget bag den kommunale udligning og de generelle tilskud til kommunerne.
Venstre kan derfor naturligvis støtte dette lovforslag.
Til L 191 skal jeg blot sige, at med kommunalreformen nedlægges amterne, og der vil ikke længere eksistere amtskommunale ejendomsskatter.
Det er derfor helt naturligt, at der ikke skal kunne ydes lån til at betale amtskommunale ejendomsskatter.
Dette lovforslag indebærer ingen praktiske ændringer for borgerne.
Det er stadig de samme mennesker, der har mulighed for at låne til betaling af ejendomsskatterne.
Forskellen er bare, at der i fremtiden kun skal betales ejendomsskat til kommunen og ikke som i dag både til kommunen og amtet.